32006L0050
L 142/6
JURNALUL OFÍCIAL AL UNIUNII EUROPENE
DIRECTIVA 2006/50/CE A COMISIEI
din 29 mai 2006
de modificare a anexelor IVA și IVB la Directiva 98/8/CE a Parlamentului European și a Consiliului privind introducerea pe piață a produselor biocide
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (1), în special articolul 29,
întrucât:
(1)
Anexele IVA și IVB la Directiva 98/8/CE enunță cerințele necesare pentru dosarele prezentate de solicitanți în vederea înscrierii unei substanțe active compuse din microorganisme, inclusiv virusuri sau ciuperci, în anexa I sau IA la directivă și în vederea autorizării unui produs biocid pe bază de preparate din respectivele microorganisme, virusuri sau ciuperci.
(2)
Este necesar să se adapteze anexele IVA și IVB la Directiva 98/8/CE la progresul tehnic și la evoluția dispozițiilor legislative aplicabile, în special Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2) și la Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic (3), în scopul de a dispune de o bază mai bună pentru realizarea evaluărilor riscurilor prezentate de microorganisme și de biocidele care conțin microorganisme. De asemenea, în domeniile microbiologiei și biotehnologiei au intervenit progrese științifice și tehnice. Alinierea structurii datelor solicitate de Directiva 98/8/CE la cele solicitate de Directiva 91/414/CEE va facilita sarcina solicitanților care prezintă dosare în temeiul acestor două instrumente juridice, precum și a autorităților naționale care evaluează respectivele dosare. Trebuie să se actualizeze cerințele privind informațiile care trebuie furnizate pentru microorganisme, inclusiv virusuri și ciuperci, care sunt prevăzute de Directiva 98/8/CE și să fie aliniate, atât cât este posibil, la cerințele impuse de Directiva 91/414/CEE.
(3)
Măsurile prevăzute de prezenta directivă sunt în conformitate cu avizul Comitetului permanent pentru produse biocide,
ADOPTĂ PREZENTA DIRECTIVĂ:
Articolul 1
Anexele IVA și IVB la Directiva 98/8/CE sunt înlocuite cu textul din anexa la prezenta directivă.
Articolul 2
(1) Statele membre asigură intrarea în vigoare av actelor cu putere de lege și a actelor administrative necesare pentru a se conforma prezentei directive până la 1 ianuarie 2008. Statele membre comunică de îndată Comisiei textul acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 29 mai 2006.